La proposta de Programa de mesures del Pla de Gestió del Districte de Conca Fluvial de Catalunya s'elabora per tal de donar compliment al mandat establert en els articles 18, 20 i 22 del Text refós de la legislació en matèria d'aigües de Catalunya, aprovat per Decret legislatiu 3/2003, de 4 de novembre; 92 quater del Text refós de la Llei d'aigües, aprovat pel Reial decret legislatiu 1/2001, de 20 de juliol; 2, 9 i següents del Reglament de la planificació hidrològica, aprovat per Decret 380/2006, de 10 d'octubre; i els articles 43 i següents del Reglament de la planificació hidrològica estatal, aprovat pel Reial decret 907/2007, de 6 de juliol.
Les esmentades disposicions incorporen a l'ordenament estatal i autonòmic la Directiva 2000/60/CE del Parlament Europeu i del Consell, de 23 d'octubre de 2000, per la qual s'estableix un marc comunitari d'actuació en l'àmbit de la política d'aigües.
Tots aquests preceptes estableixen el deure de les autoritats competents en cada àmbit, d'elaborar i donar compliment a una planificació del cicle de l'aigua amb objecte d'assolir els objectius ambientals que estableix l'article 4 de la Directiva 2000/60/CE i que poden resumir-se com l'assoliment d'un bon estat de les masses d'aigua.
El sistema de planificació establert en la Directiva es troba presidit per el Pla de Gestió de la Demarcació Hidrogràfica, que integra i aglutina el contingut de la resta d'instruments de la planificació hidrològica com són el Programa de Seguiment i Control, el Programa de Mesures i els plans i programes de gestió específics.
En aquest esquema d'instruments de la planificació, el Programa de Mesures es configura en l'article 11 de la Directiva com l'instrument que estableix les diferents mesures que han d'adoptar les autoritats competents per a l'assoliment dels objectius.
La regulació del contingut del Programa de Mesures del Pla de Gestió del Districte de Conca Fluvial de Catalunya es conté a l'esmentat article 11 de la Directiva 2000/60/CE, a l'article 22 del Text refós de la legislació en matèria d'aigües de Catalunya, a l'article 9 del Reglament de la planificació hidrològica de Catalunya i a l'article 92 quater del Text refós de la Llei d'aigües.
Les mesures contingudes en aquest Programa s'integren en el Pla de Gestió del Districte de Conca Fluvial de Catalunya, tal i com preveu l'annex VII de la Directiva 2000/60/CE.
El Programa de Mesures del Pla de Gestió del Districte de Conca Fluvial de Catalunya estableix i descriu les mesures que preveu l'article 9 del Reglament de la planificació hidrològica català, agrupant-les, en funció de la matèria en quatre grans àmbits: mesures adreçades a la millora de la qualitat hidromorfològica i biològica del medi, mesures adreçades a la gestió de la demanda i dels recursos hídrics, mesures adreçades a la millora de la qualitat de les aigües i mesures adreçades a la modernització dels regadius.
Aquestes mesures es concreten en un llistat d'actuacions a executar durant el període de vigència del Programa de Mesures.
El Programa de Mesures inclou mesures que tenen un diferent abast territorial, en funció del títol competencial que les empara; així mentre n'hi ha que resten circumscrites a l'àmbit de les conques internes de Catalunya quan s'adopten en exercici de la competència exclusiva en matèria d'aigües, d'altres abasten tot el Principiat si es recolzen en altres títols propis com l'agricultura, l'ordenació del territori, la protecció civil, la pesca continental o els espais naturals.
El procediment específic d'elaboració i d'aprovació del Programa de Mesures del Pla de Gestió del Districte de Conca Fluvial de Catalunya és el previst en el Reglament de la planificació hidrològica català.
L'article 25.1 del Text refós de la legislació en matèria d'aigües de Catalunya i l'article 10.8 de l'esmentat Reglament de la planificació hidrològica estableixen que correspon al Govern l'aprovació mitjançant acord del Programa de Mesures del Pla de Gestió del Districte de Conca Fluvial de Catalunya, en exercici de la competència exclusiva que estableix l'article 117.1.b) de l'Estatut d'Autonomia de Catalunya.
En compliment del mandat establert en els esmentats articles 18, 20 i 22 del Text refós de la legislació en matèria d'aigües de Catalunya, i 92 quarter del Text refós de la Llei d'aigües i de conformitat amb el procediment establert en l'article 10 del Reglament de la planificació hidrològica, l'Agència Catalana de l'Aigua ha redactat el projecte de Programa de Mesures.
Per tant, en exercici de la competència exclusiva de la Generalitat de Catalunya per aprovar els instruments de planificació del districte de conca fluvial de Catalunya proclamada en l'article 117.1.b) de l'Estatut d'Autonomia, de conformitat amb l'establert en l'article 25 del Text refós de la legislació en matèria d'aigües de Catalunya i en aplicació del previst en l'article 10 del Reglament de la planificació hidrològica, un cop el projecte de Programa de Mesures del Pla de Gestió del Districte de Conca Fluvial de Catalunya ha estat aprovat en data de 16 de setembre de 2010 pel Consell d'Administració de l'Agència Catalana de l'Aigua, de conformitat amb l'article 11.7.a) del Text refós de la legislació en matèria d'aigües de Catalunya, i ha estat dictaminat favorablement pel Consell per l'Ús Sostenible de l'Aigua, en la seva sessió de 27 de juliol de 2010.
Per tot això, a proposta del conseller de Medi Ambient i Habitatge el Govern
—1 Aprovar el Programa de Mesures del Pla de Gestió del Districte de Conca Fluvial de Catalunya que s'adjunta per Annex.
—2 La programació i execució anuals de les actuacions previstes en el Programa per als anys 2011 i següents es portarà a terme en funció de les disponibilitats pressupostàries de cada exercici.
—3 Les actuacions previstes en aquest programa s'incorporaran dins de les previsions economicofinanceres del proper contracte programa que se subscrigui entre l'Agència Catalana de l'Aigua i el Govern, pel període 2011 i següents i es finançaran d'acord amb els instruments contemplats en aquest.
—4 Disposar la publicació d'aquest acord al Diari Oficinal de la Generalitat de Catalunya, tret del seu document annex, que es pot consultar a través de la pàgina web de l'Agència Catalana de l'Aigua www.gencat.cat/aca.